માંડુમાં નાનામોટાં થઇને 1400 જેટલાં ઐતિહાસિક સ્થાપત્યો છે. પરંતુ તેમાંના મોટાભાગનાં એવી ખંડેર હાલતમાં છે કે ત્યાં ટકોરા મારવા જવાનું પણ જોખમ ખેડાય તેમ નથી. પરંતુ કેટલાંક સ્થાપત્યો ભારતીય પુરાતત્તવ સર્વેક્ષણ ખાતાંએ પોતાના હસ્તક લીધાં છે અને તેની બહુ જ સારી રીતે જાળવણી કરી દર્શનીય હાલતમાં સાચવી રાખ્યાં છે. કેટલાય લોકો માંડુમાં માત્ર બે-ચાર કલાક વીતાવીને પણ નીકળી જાય છે. પણ જેમને સ્થાપત્યો જોવામાં, ઇતિહાસમાં અને ફોટોગ્રાફીમાં રસ હોય તેમને માંડુમાં બે દિવસ પણ ઓછા પડે. માંડુની મુલાકાત લેવાની બેસ્ટ સિઝન છે ચોમાસું. જુલાઇ-ઓગસ્ટમાં અહીં પ્રવાસ સિઝન ધમધમે છે. પરંતુ, ધગધગતા ઉનાળાને બાદ કરતાં બાકીના સમયમાં પણ અહીં મુલાકાત લઇ શકાય. કંજુસાઇ કર્યા વગર ગાઇડનો ખર્ચો વેઠી લ્યો તો માંડુને માણવાની વધારે મજા આવશે.